Komisijos direktyva 2003/77/EB
2003 m. rugpjūčio 11 d.
iš dalies keičianti Europos Parlamento ir Tarybos direktyvas 97/24/EB ir 2002/24/EB dėl dviračių ir triračių motorinių transporto priemonių tipo patvirtinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 18 d. Europos Parlamento ir Tarybos direktyvą 2002/24/EB dėl dviračių ir triračių motorinių transporto priemonių tipo patvirtinimo, panaikinančią Tarybos direktyvą 92/61/EEB [1], ypač į jos 17 straipsnį,
atsižvelgdama į 1997 m. birželio mėn. 17 d. Europos Parlamento ir Tarybos direktyvą 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų [2] su pakeitimais, padarytais Direktyva 2002/51/EB [3],
kadangi:
(1) Direktyva 97/24/EB yra viena iš atskirųjų direktyvų, skirtų EB tipo patvirtinimo tvarkai, nustatytai Tarybos direktyvoje 92/61/EEB [4], kurią nuo 2003 m. lapkričio 9 d. naikina Direktyva 2002/24/EB.
(2) 2002 m. liepos 19 d. Europos Parlamento ir Tarybos direktyva 2002/51/EB dėl dviračių ir triračių motorinių transporto priemonių išmetamų teršalų lygio mažinimo, iš dalies keičianti Direktyvą 97/24/EB, įdiegė naujas išmetamų teršalų ribines vertes dviračiams motociklams. Tos ribinės vertės taikomos dviem etapais: pirmasis prasideda 2003 m. balandžio 1 d. visų tipų transporto priemonėms, o antrasis - nuo 2006 m. sausio 1 d. - naujų tipų transporto priemonėms. Antruoju etapu iš dviračių motociklų išmetamų teršalų kiekio matavimas paremtas taikant paprastąjį miesto bandymo ciklą, nurodytą JT-EEK reglamente Nr. 40, ir važiavimo ne mieste ciklą, nustatytą 1970 m. kovo 20 d. Tarybos direktyvoje 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo teršimo motorinių transporto priemonių su priverstinio uždegimo varikliais išmetamosiomis dujomis, suderinimo [5], su paskutiniais pakeitimais, padarytais Komisijos direktyva 2002/80/EB [6].
(3) Direktyva 97/24/EB su pakeitimais, padarytais Direktyva 2002/51/EB, nustatė I tipo bandymų ciklą iš dviračių ir triračių motorinių transporto priemonių išmetamų teršalų kiekiui išmatuoti. Komisija turėtų galutinai nustatyti tą bandymų ciklą per Direktyvos 70/156/EEB 13 straipsniu įkurto Derinimo su technikos pažanga komitetą, ir jis turėtų būti taikomas nuo 2006 m.
(4) Būtina paaiškinti tam tikrus II tipo bandymo duomenis kasmetiniams techninės apžiūros bandymams, kaip reikalaujama Direktyvoje 2002/51/EB, ir numatyti to bandymo duomenų registravimą Direktyvos 2002/24/EB VII priede.
(5) Todėl Direktyvos 97/24/EB ir 2002/24/EB turi būti atitinkamai iš dalies pakeistos.
(6) Šioje direktyvoje numatytos priemonės atitinka Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 97/24/EB 5 skyriaus II priedas iš dalies keičiamas kaip nurodyta šios direktyvos I priede.
2 straipsnis
Direktyvos 2002/24/EB VII priedas iš dalies keičiamas kaip nurodyta šios direktyvos II priede.
3 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2004 m. rugsėjo 4 d., įgyvendina šią direktyvą. Jos nedelsdamos praneša Komisijai tų nuostatų tekstus ir koreliacinę lentelę tarp tų nuostatų ir šios direktyvos.
Jos taiko šias nuostatas nuo 2004 m. rugsėjo 4 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2003 m. rugpjūčio 11 d.